### Beslutning

Godkendt.

### Sagsfremstilling

## Resume og sagens baggrund

På investeringsoversigten er der afsat et rådighedsbeløb på i alt 30,784 mio. kr. i årene 2020-2022 til anlæg af en ny daginstitution i Svebølle. Kommunalbestyrelsen har givet to anlægsbevillinger til henholdsvis projektfasen den 29. april 2020 på 4,1 mio. kr. og til anlæg af adgangsvejen den 24. november 2021 på 6,0 mio. kr. Efter endt licitation på selve daginstitutionen er der en samlet merudgift på 6,8 mio. kr. Der søges derfor om en tillægsbevilling på 6,8 mio. kr. til gennemførelse af det udbudte projekt finansieret af kassen. Derudover søges der om en anlægsbevilling på 20,684 finansieret af de afsatte rådighedsbeløb.

## Indstillinger

Direktøren indstiller,

* at der gives en tillægsbevilling på 6,8 mio. kr. finansieret af kassen, og
* at der gives en anlægsbevilling på 20,684 mio. kr. finansieret af de afsatte rådighedsbeløb.

## Behandling

Økonomiudvalget, Kommunalbestyrelsen.

## Sagsfremstilling

På investeringsoversigten er der afsat et rådighedsbeløb på i alt 30,784 mio. kr. i årene 2020-2022 til anlæg af en ny daginstitution i Svebølle.

Ud af det samlede rådighedsbeløb er der afsat et styrende budget på 24,7 mio. kr. til anlæg af selve daginstitutionen alt inklusiv, mens der er afsat 6 mio. kr. til anlæg af adgangsvej og flytning af parkeringsforhold omkring [adresse].

Efter endt licitation på selve entreprisen af daginstitutionen er der en samlet merudgift på 6,8 mio. kr.

Administrationen i Kalundborg Kommune har sammen med kommunens rådgiver på projektet set på hvilke årsager, der er til budgetoverskridelsen.

Daginstitutionen i Svebølle er projekteret efter samme model som daginstitutionen Buldervang i Kalundborg, der netop er blevet færdigbygget.

En af de store forskelle ligger i jordarbejderne. Her er der en merudgift på cirka 2,5 mio. kr. i forhold til Buldervang. Det skyldes dels, at terrænet er meget kuperet på grunden i Svebølle og dels, at de geotekniske undersøgelser har vist, at der er langt mere blød bund end forudsat i det styrende budget.

Den anden store forskel ses i priserne på de forskellige poster i tilbudslisten. Der kan blandt andet ses væsentlige forskelle i priserne på træ, stål, beton og mursten samt el og vvs.

På markedet for byggematerialer er der i det seneste år sket store prisstigninger. For eksempel ses en tredobling af prisen på træ og stål igennem det seneste år.

Udviklingen på markedet sammenholdt med jordbehandlingen på grunden giver en merudgift på selve byggentreprisen på 4,9 mio. kr. i forhold til Buldervang.

Den samlede merudgift på 6,8 mio. kr. skyldes, at der er følgeudgifter, der medfører en uundgåelig merudgift, når entreprisesummen stiger. Det gælder især rådgiverhonorar og uforudsete udgifter.

Der søges derfor om en tillægsbevilling på 6,8 mio. kr. til gennemførelse af det udbudte projekt.

Derudover søges der om en anlægsbevilling på 20,684 finansieret af de afsatte rådighedsbeløb.

Hvis anlægsbevillingen og tillægsbevillingen gives, vil der blive skrevet kontrakt med den vindende entreprenør, og arbejdet igangsættes.

Anlægsarbejdet forventes at være afsluttet ultimo 2022, hvorefter Svebølle børnehus kan tages i brug.

Den afledte drift beregnes efter afslutningen af anlægsarbejdet og indregnes i det efterfølgende budgetår.

## Økonomiske konsekvenser

Der er afsat et rådighedsbeløb på i alt 30,784 mio. kr. i årene 2020-2022 til anlæg af en ny daginstitution i Svebølle. Der søges om en tillægsbevilling på 6,8 mio. kr., finansieret af kassen. Der søges om en anlægsbevilling på 20,684 mio. kr. finansieret af det afsatte rådighedsbeløb. Restrådighedsbeløbet udgør herefter 0 kr.

[adresse] bemærkninger er indarbejdet i sagen.

### Sagens forløb

19-01-2022 Økonomiudvalget
Anbefales.